طوموبيل

طّوموبيل ؤلا طّونوبيل هو مركوب تيتحرك على ربعة ديال روايض و تايشرويه ناس بزاف باش يسهال عليهم متلا السفر. يقدر يهز لباشار أولا السلعة من بلاصة ل بلاصة خرة ولكن تايحتاج ل شي فيول، بحال ليصانص أولا لمازوط باش يخدم لموطور.

لمخترع لفرانساوي نيكولا جوزيف كونيو كان أول واحد صاوب مركوب د الطريق كيخدم ب فوّار لما ف 1769. ف 1808، ختارع السويسري فرونسوا إيزاك دو ريڤاز أول موطور د لحريق الدخلاني (باش كيخدمو الطوموبيلات ديال ليصانص و لمازوط دابا). الطونوبيلة لعصرية، لي يقدر يصوڭها أي واحد كلا نهار، صاوبها لمخترع لألماني كارل بينز ف 1886.

ف لقرن 20، ولّاو الطونوبيلات منتاشرين بزاف، و كان هينري فورد هوّ لي طوّر الطونوبيلة لي يقدر بنادم لعادي يشريها (ماشي غير لمرفّح). ف لميريكان، الطونوبيلات ضغيا خداو لبلاصة ديال لكرويلات لي كيجرهوم لعودان. ف ؤروپا و بلايص خرين، الطلب على الطونوبيلات ماتزاد بزاف تال مور لحرب لعالمية الجاوجة.

الطونوبيلة كيكون فيها دوزان ديال التحكم ب الصوڭان، الصطاصيوناج، و الراحة د الركاب، زيادة على الضواو. معا مرور الزمان، تزادو ليها مزيّات و وسايل د التحكم، بحال لمراية د اللور، لكليماتيزور، سيستيم د لملاحة، و وسايل د لمتعة بحال الراديو و الليكتور ديال الدياسك.

أغلبية د الطونوبيلات لي كاينين دابا كيخدمو ب موطور د لحريق الدخلاني لي كيمشيو ب حريق مواد مشتقة من لپيطرول، و شي وحدين كيخدمو ب التريسينتي ؤلا ب لهيدروجين. وخا الطونوبيلات د التريسينتي تّختارعو من شحال هادي، ماولاو متاحين ل عموم الناس تال عوام 2000، و كاينين توقعات بلي غادي يوليو رخص من الطونوبيلات د لپيطرول ف جوايه عام 2025. التحول ل الطونوبيلات د التريسينتي كيتّعتابر من أهم لخطوات ف لحد من التبدال د لمناخ.

 مصادر 

تصنيف:لمركوب
تصنيف:مقالات فيها مصدر و 3000 بايت
تصنيف:طونوبيلات